દુનિયામાં હાહાકાર મચાવી રહેલા કોરોના વાયરસની ઉદભવ સ્થાન અંગે ફરી એક લેખકે ચીન તરફ જ ઈશારો કર્યો છે. આ લેખકે પણ કોરોના વાયરસ કુદરતી નથી પરંતુ તે પ્રયોગશાળામાં બનાવવામાં આવ્યો હોવાનો દાવો કરાયો છે. બ્રિટિશ લેખક અને સંપાદક નિકોલસ વેડે વિજ્ઞાન અને તેના સંશોધનો પર લેખ લખે છે. ગુરુવારે તેમણે કોરોના વિશે લખ્યું હતુ કે, ચીનની વુહાન ઇન્સ્ટિટ્યૂટ ઓફ વાયરોલોજીના સંશોધનકારો જ કોરોના માટે જવાબદાર છે. માનવ કોષો અને માનવકૃત ઉંદરને ચેપ લગાડવા વાયરસની ઉત્પતિ કરાઈ છે.
ચીનના સંશોધકોના આ પ્રકારના પ્રયોગથી જ કોવિડ -19 જેવો ખતરનાક વાયરસ પેદા થયાની શંકા છે. બુલેટિન ઓફ ધ એટોમિક સાયન્ટિસ્ટસમાં પ્રસિદ્ધ અહેવાલમાં તેમણે કોવિડની ઉત્પત્તિ : વુહાનમાં ભાનુમતીનો પટારો લોકોએ ખોલ્યો કે કુદરતે? તેવા શીર્ષક હેઠળ લેખ લખ્યો છે. જેમાં સાર્સ-સીઓવી-2 ની ઉત્પત્તિ અંગે સવાલો ઉઠાવ્યા છે. વેડે લખ્યુ છે કે, ડિસેમ્બર 2019માં વુહાનથી ફેલાયેલા વાયરસ આજે દુનિયામાં મહામારી ફેલાવી ચુક્યો છે. અત્યાર સુધીના ઘટનાક્રમ એટલુ સ્પષ્ટ કરે છે કે, આ વાયરસ એક પ્રયોગશાળામાં બન્યો હતો. જો કે, તેની પુષ્ટિ કરવા માટે પૂરતા પુરાવા નથી.
વાયરસની ઉત્પત્તિ વિશે બે મુખ્ય પૂર્વધારણા છે, કેટલાક લોકો તેને કદુરતી રીતે વન્યજીવોથી તે મનુષ્યોમાં આવ્યો હોવાનુ માને છે તો બીજુ જૂથ પ્રયોગશાળા અભ્યાસ દરમિયાન તેની ઉત્પતિનો તર્ક રજૂ કરે છે. વેડે દાવો કર્યો છે કે, આ વાયરસ માનવ કોષો પર હુમલો કરવા બનાવાયો હતો. વુહાન ચીનના સંશોધનકારોનું મુખ્ય કેન્દ્ર રહ્યું છે. અહીં માનવ કોષો પર હુમલો કરવા ચામાચીડિયા સંબંધિત કોરોના વાયરસ બનાવાઈ રહ્યો હતો. પરંતુ આ વખતે સંશોધનકારોએ પુરતી સલામતી રાખી ન હતી. તેથી જ વાયરસ ત્યાં જ લીક થયો છે. એવા દસ્તાવેજી પુરાવા છે કે વુહાન ઇન્સ્ટિટ્યૂટ ઓફ વાયરોલોજીના સંશોધનકારો કોરોના વાયરસથી માનવ કોષો અને માનવી જેવી કોષિકા અને શરીર ધરાવતા ઉંદરને ચેપ લગાડવા માંગતા હતા. આવા જ પ્રયોગથી સાર્સ-2 જેવો વાયરસ પેદા થયો હશે.